SKRIFTLIG FORESPØRGSEL E-0174/03

af Isidoro Sánchez García (ELDR) til Rådet

(30. januar 2003)

Om: Krisen i Venezuela

Venezuela ligger ved Sydamerikas nordkyst og er et af Andespagt-landene, rigt på naturressourcer og navnlig olie. Landet har i realiteten været demokratisk siden midten af det tyvende århundrede og har i nyere tid ført en storsindet indvandrerpolitik, hvorfor det har tiltrukket mange nye medborgere i disses søgen efter en bedre verden, og hvis indsats har bidraget til landets velfærd. I 2002 ramtes landet dog af to hændelser uden fortilfælde i Venezuelas historie, og som har ændret landets institutionelle, politiske, økonomiske og sociale styringssystem. For det første gennemførtes der et ministatskup den 11. april med det formål at afsætte præsident Hugo Chávez, som var blevet valgt i 1998 i overensstemmelse med Venezuelas forfatning. For det andet blev der iværksat en generalstrejke i begyndelsen af december, som har medført en alvorlig nedbrydning af Venezuelas civilsamfund. Ud fra de hændelser, der fandt sted i de første uger af 2003, kan udenforstående konstatere, at situationen stadig er uændret, og at krisen forværres, samt at der er alvorlig fare for, at den institutionelle stabilitet og forholdene på arbejdsmarkedet bryder sammen.

På baggrund af dette scenario, der er karakteriseret af social og politisk konfrontation, har parterne anmodet det internationale samfund om hjælp med henblik på via forhandlinger at nå frem til en demokratisk løsning. Derfor kan Den Europæiske Union ikke holde sig udenfor. Bortset fra at demokratisk solidaritet forpligter til en reaktion på de alvorlige problemer, Venezuela står over for, bør den også tilgodese, at hundredtusinde af EU-borgere er bosat i dette land.

Under hensyntagen til den alvorlige krise, Venezuela i øjeblikket befinder sig i, respekten for landets suverænitet og uafhængighed og i henhold til EU-traktatens artikel 21, bedes Rådet besvare følgende spørgsmål: Hvilke foranstaltninger har det til hensigt at iværksætte for at bidrage til en demokratisk løsning på krisen i Venezuela og for at imødegå de alvorlige farer, der er forbundet med den manglende institutionelle stabilitet og undergravningen af arbejdsmarkedsforholdene i Venezuela?

Svar

(8. maj 2003)

1. Som det fremgår af besvarelsen af mundtlige forespørgsler H-0880/02 og H-0016/03, har EU regelmæssigt fulgt udviklingen i Venezuela og klart tilkendegivet sin holdning både over for offentligheden og over for partnere og myndigheder, som er involveret i at finde en forhandlet, fredelig og konstitutionel løsning på den politiske krise i landet. (Jf. erklæringerne fra formandskaberne den 12. april og 10. oktober, fra missionscheferne den 8. december og fra den højtstående repræsentant den 19. december).

2. Senest gentog formandskabet EU's holdning i en erklæring den 23. december:

Den Europæiske Union følger fortsat med stadig større opmærksomhed og bekymring udviklingen i den interne situation i Venezuela.

Den Europæiske Union noterer sig med tilfredshed Det Permanente Råds vedtagelse af OAS-resolution 833 til støtte for de demokratiske institutionelle strukturer i Venezuela og OAS-generalsekretærens mæglingsbestræbelser.

Den Europæiske Union giver i den forbindelse udtryk for sin stærke støtte til OAS-generalsekretærens bestræbelser på at skabe betingelser for dialog og national forsoning.

Den Europæiske Union opfordrer indtrængende Venezuelas institutioner og folk til at søge at finde en fredelig og konstitutionel løsning på krisen, så landet får mulighed for at genetablere en stabil intern situation, der kan føre til en proces med økonomisk fremskridt og social udvikling, under fuld overholdelse af de demokratiske principper og retsstatsprincipperne.

3. I sin resolution af 17. december opfordrede OAS's permanente råd alle parter til at bevare den frie udøvelse af alle essentielle demokratiske elementer for at fremme en konstitutionel, demokratisk og fredelig løsning, der godkendes af vælgerne.

Den 21. januar noterede EU sig med tilfredshed at der er oprettet en gruppe af Venezuelas venner (Brasilien, Chile, Mexico, Portugal, Spanien og USA), som meddelt af generalsekretæren for OAS den 15. januar i Quito.

EU udtrykker sin fulde støtte til det bidrag, som Vennegruppen kan yde ved udarbejdelsen af en holdbar løsning på krisen i Venezuela i overensstemmelse med målsætningen i OAS-resolution 833, navnlig en fredelig og demokratisk løsning på krisen, der er i overensstemmelse med forfatningen og godkendes af vælgerne.

Det er EU's opfattelse, at generalsekretæren for OAS i Vennegruppen har fået endnu et værdifuldt instrument i sine bestræbelser på at skabe betingelser for ægte dialog og forsoning.

4. EU vil fortsat følge situationen i Venezuela nøje.